Konstruksiereus beboet oor Wêreldbekersokkertoernooi-samesweringArgieffoto Die konstruksiereus Murray & Roberts is ŉ boete van miljoene rande opgelê vir samespanning rakende konstruksieprojekte vir die 2010-Wêreldbekersokkertoernooi. Die Mededingingskommissie het Donderdag gesê die boete beloop R64,1 miljoen. Itumeleng Lesofe, woordvoerder van die kommissie, het gesê die boete moet teen Augustus 2016 betaal wees. “Dit is bykomend tot die boete van R309 miljoen wat in 2013 aan die maatskappy [Murray & Roberts] opgelê is, ook vir samespanning in die boubedryf.” Volgens Lesofe het Murray & Roberts sy samewerking in die ondersoek verleen, en het hy om dié rede ŉ afslag op die boete ontvang. “Ander maatskappye wat boetes ontvang het sluit in Aveng met R306,57 miljoen, WBHO met R311,29 miljoen en Stefanutti Stocks met R306,89 miljoen.” Lesofe het gesê die kommissie hoop om die volgende fase van sy ondersoek teen Maart 2016 af te handel.